INFORME SOCIOLABORAL DE AISGE 2016

**Case a metade dos artistas galegos (48%) non conseguen traballo na súa profesión.**

O 34 por cento dos actores en Galicia son pobres, incluso sumando os ingresos doutras ocupacións laborais.

O 51 por cento do colectivo supera os 45 anos. A Coruña (69%) e Pontevedra (23%) son as provincias con máis artistas.

[Santiago de Compostela, 7 de outubro] A situación dos actores, actrices, bailaríns e bailarinas deteriórase en terras galegas. O 48 por cento dos artistas desta comunidade non conseguen emprego dentro da súa profesión, un índice que se eleva ata un 55 por cento no caso dos actores audiovisuais. A situación non é moito mellor entre dobradores (48 por cento de desemprego) ou actores de teatro (44 por cento), e só se reduce de maneira significativa no caso dos profesionais da danza, entre os que só se rexistra un 10 por cento de paro.

Estes datos forman parte do contido do *Informe sociolaboral sobre o colectivo de actores e bailaríns en España*, un traballo sociolóxico de máis de 400 páxinas que a Fundación AISGE desenvolveu ao longo dos sete primeiros meses deste ano 2016. O estudo, o máis minucioso das súas características realizado nunca no país, nútrese dun total de 3.282 enquisas, das que 187 proceden das catro provincias galegas. Trátase dun volume de respostas extraordinario, xa que equivale ao 46 por cento dos socios na rexión de AISGE, a entidade que xestiona os dereitos de propiedade intelectual de actores e intérpretes. A fiabilidade destes datos é moi elevada e supera amplamente os dous informes desenvolvidos pola Fundación AISGE nos anos 2004 e 2012.

**Emprego e desemprego entre os artistas de Galicia**

Esta incerteza laboral tan acusada propicia que os profesionais galegos busquen ocupacións complementarias para completar os seus ingresos e chegar a fin de mes. O 40 por cento das persoas enquisadas recorren a outros empregos. A cuarta parte dese grupo consegue ocuparse en labores máis ou menos próximos á súa profesión, desde o ensino artístico á produción de espectáculos ou proxectos audiovisuais. Sen embargo, a inmensa maioría (case as tres cuartas partes) tense que conformar con traballos de calquera outra natureza, sen conexión co mundo das artes.

O paro en sentido estrito (tendo en conta estoutros empregos alternativos ou de subsistencia máis alá da creación artística) queda no 29 por cento no caso dos artistas teatrais e o 28 por cento para os audiovisuais. Algo mellor pintan as cousas entre os dobradores (20 por cento de índice de desemprego) e os bailaríns (17 por cento).

Para complicar máis esta situación no caso galego, o 48 por cento dos parados do sector non perciben ningún tipo de prestación ou axuda na rexión. Esta crúa perspectiva afecta ao 55 por cento dos parados contabilizados no ámbito teatral.

**Os outros empregos dos artistas galegos**

**Cobrar menos do debido**

Dentro do malo, a situación de traballo “en negro” ou sen contrato é pouco frecuente entre os artistas galegos. Esta circunstancia é habitual para o 13 por cento dos intérpretes no cómputo estatal, pero só afecta ao 3 por cento dos enquisados en Galicia. Si que lles sucede ao 29 por cento dos bailaríns, pero resulta case inapreciable entre os demais grupos analizados.

Tampouco se dispara a porcentaxe de quen cobra por debaixo das tarifas establecidas en convenio. En tal aperto encóntranse o 13 por cento dos artistas galegos, unha situación anómala que se dispara ata o 27 por cento na Comunidade de Madrid, aínda que roza incluso o 34 por cento na Comunidade Valenciana. Por encima dos valores establecidos nos convenios só se rexistra un 9 por cento de *privilexiados*, unha cifra que aumenta ata o 18 por cento no caso específico do sector audiovisual.

**A liña da pobreza**

Se nos circunscribimos só aos ingresos obtidos polo exercicio da profesión artística, o 60 por cento dos artistas sitúanse por debaixo da liña da pobreza, unha cifra semellante ao 58 por cento de Cataluña, pero menos dramática ca o 68 por cento na Comunidade de Madrid. Esta porcentaxe engloba a quen non obtivo ningún ingreso en absoluto ou os que, despois de conseguiren emprego “no seu”, non superaron os 6.000 euros anuais (500 euros ao mes de media). A proporción de artistas por debaixo da liña da pobreza é particularmente terrible no caso dos bailaríns (89 por cento).

Ademais dese 60 por cento mencionado, outro 15 por cento do total de artistas sitúanse na franxa da “situación precaria”, con ingresos medios entre 500 e 1.000 euros ao mes. Quen superan a condición de “mileuristas” son o 25 por cento restante.

Agora ben, se contabilizamos o total de ingresos (os propios da profesión artística e os obtidos mediante outros empregos), podemos considerar pobres o 34 por cento dos artistas galegos e en situación precaria outro 40 por cento. Dito doutro xeito: só a cuarta parte (o 24 por cento) dos intérpretes galegos gozan dunha posición máis ou menos desafogada, cun mínimo de 1.200 euros de ingresos totais ao mes.

**Ingresos anuais dos artistas galegos**

**A situación feminina**

As mulleres seguen padecendo agravio comparativo tamén neste sector. As diferenzas na taxa de desocupación prexudican as artistas en cinco puntos: **hai un 50 por cento de mulleres sen emprego profesional, fronte ao 45 por cento dos seus compañeiros homes**. Trátase dunha brecha moi similar aos seis puntos que se rexistran no cómputo nacional.

Os demais indicadores tamén corroboran que elas saen sempre peor paradas. De feito, as mulleres predominan na franxa de artistas que gañan menos de 600 euros anuais (28 por cento fronte ao 16 por cento). Polo contrario, son eles os que prevalecen entre quen ingresan máis de 6.000 euros ao ano polo seu oficio artístico (46 por cento fronte ao 33 por cento).

**Características demográficas**

O colectivo de artistas está bastante equilibrado por xénero en Galicia, aínda que existe certo predominio masculino: 54 por cento de homes e 46 por cento de mulleres. Esa preponderancia masculina só se mantén no audiovisual (62 por cento) e no teatro (59 por cento), mentres que elas son máis en danza (80 por cento) e dobraxe (54 por cento). O 69 por cento do colectivo artístico concéntrase na Coruña e o 23 por cento en Pontevedra, xa que en Ourense e Lugo residen apenas o 5 e o 3 por cento do total.

O perfil de idade ofrece síntomas de envellecemento. O 51 por cento dos artistas galegos teñen máis de 45 anos, mentres que na franxa de 35 a 44 anos encontramos o 34 por cento, quedando os menores de 35 anos no 15 por cento do total. Polo menos pódese presumir de que o 24 por cento dos enquisados e enquisadas conseguiron debutar antes da maioría de idade.